
ROMÂNIA
PRIMĂRIA COMUNEI BLĂGEȘTI
JUDEŢUL BACĂU
	Telefon: 0334-805110; Fax: 0334-805109;
 e-mail: primaria_blagesti@yahoo.com


  Nr. 11804 din 09.10.2026

ANUNȚ PRIVIND ORGANIZAREA CONCURSULUI PENTRU OCUPAREA A 5(CINCI)
POSTURI VACANTE, IN AFARA ORGANIGRAMEI, 
DE ÎNGRIJITOR BĂTRÂNI LA DOMICILIU, STUDII G DIN CADRUL SERVICIULUI SOCIAL
 „Servicii de îngrijire la domiciliu pentru persoane vârstnice” cod 881.3.4.SDOM.PV”,
PE PERIOADĂ DETERMINATĂ

	Primăria comunei Blăgești, judeţul Bacău, cu sediul în localitatea Blăgești, str. Școlii, Nr. 1 organizează  concurs pentru ocuparea pe perioadă determinată a 5 (cinci) posturi vacante, în afara organigramei, de îngrijitor bătrâni la domiciliu, studii G din cadrul Serviciului  Social „Servicii de îngrijire la domiciliu pentru persoane vârstnice” cod 881.3.4.SDOM.PV”, în conformitate cu prevederile H.G.R. nr. 1336/2022 pentru aprobarea Regulamentului-cadru privind organizarea şi dezvoltarea carierei personalului contractual din sectorul bugetar plătit din fonduri public, cu modificările și completările ulteriare.
DENUMIREA POSTULUI: îngrijitor bătrâni la domiciliu,  studii G, cod COR 532201;
NUMĂRUL POSTURILOR: 5 (cinci) posturi vacante;
NIVELUL POSTULUI: funcție contractuală de execuție;
COMPARTIMENT/BIROU: Serviciul Social „Servicii de îngrijire la domiciliu pentru persoane vârstnice”, în afara organigramei, respectiv pe perioada de implementare a proiectului „Împreună pentru seniori în Blăgești”;
DURATA TIMPULUI DE LUCRU: 8 ore pe zi; 40 de ore pe săptămână;
PERIOADA: determinată, respectiv până la data 31.10.2029;
SALARIU NET:17,70 lei/oră.
Dosarul de concurs va conține următoarele documente:
a) formularul de înscriere la concurs și declarația de consimțământ privind prelucrarea datelor cu caracter personal, conform modelelor anexate la prezentul anunț;
b) copia actului de identitate sau orice alt document care atestă identitatea, potrivit legii, aflate în termenul de valabilitate,  după caz;
c) copia certificatului de căsătorie sau a altui document prin care s-a realizat schimbarea de nume, după caz;
d) copiile documentelor care atestă nivelul studiilor şi ale altor acte care atestă efectuarea unor specializări; 
e) Curriculum Vitae, model comun european, anexat la prezentul anunț, completat, datat și semnat de candidat;
f) adeverinţă medicală care să ateste starea de sănătate corespunzătoare, eliberată de către medicul de familie al candidatului sau de către unităţile sanitare abilitate cu cel mult 6 luni anterior derulării concursului. Adeverința care atestă starea de sănătate conține, în clar, numărul, data, numele emitentului și calitatea acestuia, în formatul standard stabilit de Ministerul Sănătății.
g) cazier judiciar sau o declaraţie pe propria răspundere că nu are antecedente penale (candidatul declarat admis la selecţia dosarelor, care a depus la înscriere o declaraţie pe propria răspundere că nu are antecedente penale, are obligaţia de a completa dosarul  de concurs cu originalul cazierului judiciar, cel mai târziu până la data primei probe a concursului);
h) certificatul de integritate comportamentală din care să reiasă că nu s-au comis infracţiuni prevăzute la art. 1 alin. (2) din Legea nr. 118/2019 privind Registrul naţional automatizat cu privire la persoanele care au comis infracţiuni sexuale, de exploatare a unor persoane sau asupra minorilor, precum şi pentru completarea Legii nr. 76/2008 privind organizarea şi funcţionarea Sistemului Naţional de Date Genetice Judiciare, cu modificările ulterioare, pentru candidaţii înscrişi pentru posturile din cadrul sistemului de învăţământ, sănătate sau protecţie socială, precum şi orice entitate publică sau privată a cărei activitate presupune contactul direct cu copii, persoane în vârstă, persoane cu dizabilităţi sau alte categorii de persoane vulnerabile ori care presupune examinarea fizică sau evaluarea psihologică a unei persoane.
i) Certificat de calificare profesională în funcția de îngrijitor bătrâni la domiciliu sau adeverință eliberată de furnizorul de formare profesională autorizat cu obligația candidatului/candidatei de a completa ulterior dosarul profesional la data primirii certificatului de calificare solicitat;
j) Aviz psihologic eliberat de un cabinet psihologic specializat autorizat de Colegiul Psihologilor din România.
	Copiile de pe actele prevăzute la  lit. b) - d), precum şi copia certificatului de încadrare într-un grad de handicap, dacă este cazul, se prezintă însoţite de documentele originale, care se certifică cu menţiunea "conform cu originalul" de către secretarul comisiei de concurs.
Dosarele de înscriere la concurs se depun în perioada (16 – 29).10.2026, în intervalul orar 07:00 ÷ 15:00 de luni până joi și în intervalul orar 07:00÷13:00 vinerea, la sediul Primăriei comunei Blăgești, Compartimentul Resurse Umane, persoana de contact Oprea Cristina, consilier superior, telefon: 0334.805.110. Data limită de depunere a dosarelor este 29.10.2026, ora 15:00.
Condiţiile generale de participare sunt cele prevăzute de art. 15 la H.G. nr. 1336/28.10.2022 pentru aprobarea Regulamentului-cadru privind organizarea și dezvoltarea carierei personalului contractual din sectorul bugetar plătit din fonduri publice, respectiv:
a) are cetăţenia română sau cetăţenia unui alt stat membru al Uniunii Europene, a unui stat parte la Acordul privind Spaţiul Economic European (SEE) sau cetăţenia Confederaţiei Elveţiene, cu reședința în România;
b) cunoaşte limba română, scris şi vorbit;
c) are capacitate de muncă în conformitate cu prevederile Legii nr. 53/2003 - Codul muncii, republicată, cu modificările şi completările ulterioare;
d) are o stare de sănătate corespunzătoare postului pentru care candidează, atestată pe baza adeverinţei medicale eliberate de medicul de familie sau de unităţile sanitare abilitate;
e) îndeplineşte condiţiile de studii şi, după caz, de vechime sau alte condiţii specifice potrivit cerinţelor postului scos la concurs;
f) nu a fost condamnată definitiv pentru săvârşirea unei infracţiuni contra umanităţii, contra statului ori contra autorităţii, de serviciu sau în legătură cu serviciul, care împiedică înfăptuirea justiţiei, de fals ori a unor fapte de corupţie sau a unei infracţiuni săvârşite cu intenţie, care ar face-o incompatibilă cu exercitarea funcţiei, cu excepţia situaţiei în care a intervenit reabilitarea ;
g) nu execută o pedeapsă complementară prin care i-a fost interzisă exercitarea dreptului de a ocupa funcţia, de a exercita profesia sau meseria ori de a desfăşura activitatea de care s-a folosit pentru săvârşirea infracţiunii sau faţă de aceasta nu s-a luat măsura de siguranţă a interzicerii ocupării unei funcţii sau a exercitării unei profesii;
h) [bookmark: _heading=h.tzc9jsyhjxc9]nu a comis infracţiunile prevăzute la art. 1 alin. (2) din Legea nr. 118/2019 privind Registrul naţional automatizat cu privire la persoanele care au comis infracţiuni sexuale, de exploatare a unor persoane sau asupra minorilor, precum şi pentru completarea Legii nr. 76/2008 privind organizarea şi funcţionarea Sistemului Naţional de Date Genetice Judiciare, cu modificările ulterioare, pentru domeniile din cadrul sistemului de învăţământ, sănătate sau protecţie socială, precum şi orice domeniu care presupune contactul direct cu copii, persoane în vârstă, persoane cu dizabilităţi sau alte categorii de persoane vulnerabile ori care presupune examinarea fizică sau evaluarea psihologică a unei persoane.
Condiţiile specifice necesare în vederea participării la concursul pentru ocuparea posturilor vacante de îngrijitor bătrâni la domiciliu, studii G, funcție de natură contractuală de execuție, în afara organigramei, pe perioada de implementare a proiectului „Împreună pentru seniori în Blăgești”, respectiv până la data de 31.10.2029 sunt următoarele:
1. Studii: minim 8 (opt) clase;
2. Vechime în muncă: nu se solicită;
3. Să dețină certificat de calificare profesională în funcția de îngrijitor bătrâni la domiciliu sau adeverință eliberată de furnizorul de formare profesională autorizat cu obligația candidatului/candidatei de a completa ulterior dosarul profesional la data primirii certificatului de calificare solicitat;
4. Aviz psihologic eliberat de un cabinet psihologic specializat autorizat de Colegiul Psihologilor din România.
	Calendarul privind desfășurarea concursului pentru ocuparea pe perioadă determinată a 5 (cinci) posturi vacante, în afara organigramei, de îngrijitor bătrâni la domiciliu, studii G din cadrul Serviciului Social „Servicii de îngrijire la domiciliu pentru persoane vârstnice” cod 881.3.4.SDOM.PV”, este următorul: 	
	Nr. Crt.
	Activitate
	Data
	Ora

	1.
	Data postării/publicării anunțului pe site/avizier/posturi.gov.ro
	16.10.2026
	10⁰⁰

	2.
	Data limită de depunere a dosarelor
	29.10.2026
	15⁰⁰

	3.
	Selecția dosarelor
	02.11.2026
	10⁰⁰

	4.
	Data limită de afișare a rezultatului selecției dosarelor
	02.11.2026
	15⁰⁰

	5.
	Termen limită de depunere a contestațiilor privind selecția dosarelor
	03.11.2026
	15⁰⁰

	6.
	Data limită de afișare a rezultatelor la contestații
	04.11.2026
	15⁰⁰

	7.
	Proba scrisă
	09.11.2026
	10⁰⁰

	8.
	Data limita de afișare a rezultatelor la proba scrisă
	09.11.2026
	15⁰⁰

	9.
	Termen limită pentru depunerea contestațiilor privind  proba scrisă
	10.11.2026
	15⁰⁰

	10.
	Afișarea rezultatelor la soluționarea contestațiilor la proba scrisă
	11.11.2026
	15⁰⁰

	11.
	Interviul
	12.11.2026
	10⁰⁰

	12.
	Afișarea rezultatelor la proba de interviu
	12.11.2026
	13⁰⁰

	13.
	Termen limită pentru depunerea contestațiilor la proba de interviu
	13.11.2026
	13⁰⁰

	14.
	Afișarea rezultatelor la soluționarea contestațiilor la proba de interviu
	16.11.2026
	13⁰⁰

	15.
	Termen limită de afișare a rezultatelor finale ale concursului
	17.11.2026
	15⁰⁰


Depunerea dosarelor de concurs se va face la Compartimentul Resurse Umane, consilier superior Oprea Cristina din cadrul Primăriei comunei Blăgeșți cu adresa sediului: strada Școlii, Nr. 1, localitatea Blăgești, comuna Blăgești, județul Bacău, CP 607065. Proba scrisă se va desfăsura la data de 09.11.2026, ora 10:00 la sediul Primăriei comunei Blăgești. Conform art. 98 alin. (4) din HGR nr. 1336/2022, cu modificările și completările ulterioare termenul care se sfârșește într-o zi nelucrătoare sau de sărbătoare legală se va prelungi până la sfârșitul primei zile de lucru următoare. 
Prin raportare la nevoile individuale, candidatul cu dizabilităţi poate înainta comisiei de concurs, în termenul prevăzut la art. 34 din Hotărârea Guvernului nr. 1336/2022, propunerea sa privind instrumentele necesare pentru asigurarea accesibilităţii probelor de concurs. 
	Pentru alte relaţii suplimentare privind înscrierea şi condiţiile de participare la concurs vă puteți adresa la sediul autorității publice locale, Primăria comunei Blăgești, Compartiment Resurse Umane, Oprea Cristina, consilier superior, telefon 0334.805.110 sau pe adresa de e-mail: primaria_blagesti@yahoo.com.
	După afişarea rezultatelor obţinute la fiecare probă, după caz, candidaţii nemulţumiţi pot depune contestaţie în termen de cel mult o zi lucrătoare de la data afişării rezultatului probei respective, sub sancţiunea decăderii din acest drept.
La prezentul anunț sunt anexate Bibliografia/Tematica de concurs în Anexa nr. 1 și Fișa postului în Anexa nr. 2, precum și modelele de formulare necesare pentru întocmirea dosarului de înscriere la concurs. 
Primarul comunei Blăgești
Laurențiu Munteanu

Bibliografia și tematica concursului pentru ocuparea pe perioadă determinată a
5 (cinci) posturi vacante, în afara organigramei, de îngrijitor bătrâni la domiciliu, 
studii G din cadrul Serviciului Social
„Servicii de îngrijire la domiciliu pentru persoane vârstnice” cod 881.3.4.SDOM.PV”





BIBLIOGRAFIE
pentru ocuparea prin concurs a funcției contractuale de execuție vacante, pe perioada determinată, în afara organigramei,  de îngrijitor bătrâni la domiciliu, studii G la Serviciul Social „Servicii de îngrijire la domiciliu pentru persoane vârstnice” cod
881.3.4.SDOM.PV”


Anexa nr. 5 din HCL nr. 62/10.09.2026 privind aprobarea documentației de organizare,  funcționare  și  management  aferente  Serviciului  Social  „Servicii  de îngrijire la domiciliu pentru persoane vârstnice” cod 881.3.4.SDOM.PV” privind Codul  de  etică    al  personalului  implicat  în  furnizarea  serviciului  social  mai  sus amintit.







 TEMATICĂ
pentru ocuparea prin concurs a funcției contractuale de execuție vacante, pe perioada determinată, în afara organigramei,  de îngrijitor bătrâni la domiciliu, studii G la Serviciul Social „Servicii de îngrijire la domiciliu pentru persoane vârstnice” cod
881.3.4.SDOM.PV”

Codul de etică   al personalului implicat în furnizarea serviciului social prevăzut în
Anexa  nr.  5  din  HCL  nr.  62/10.09.2026  –  integral  din  Anexa  nr.  5  la  HCL  nr.
62/10.09.2026..


                                                                                            ANEXA NR. 5
la H.C.L. nr. 62 DIN 10.09.2026

CODUL DE ETICĂ
AL PERSONALULUI IMPLICAT ÎN FURNIZAREA SERVICIULUI SOCIAL
„Servicii de îngrijire la domiciliu pentru persoane vârstnice”
Cod serviciu social: 881.3.4.SDOM.PV
Furnizor acreditat: Primăria Comunei Blăgești - Compartimentul Asistență Socială.
Ediția I

PREAMBUL
Prezentul Cod de etică stabilește valorile, principiile și standardele de conduită aplicabile în organizarea și furnizarea serviciului social „Servicii de îngrijire la domiciliu pentru persoane vârstnice”, cod 881.3.4.SDOM.PV. 
Codul este obligatoriu pentru personalul Primăriei Comunei Blăgești, personalul Fundația de Sprijin Comunitar ( în calitate de partener în cadrul proiectului „Împreună pentru seniori în Blăgești”, ID: 349140), colaboratori, voluntari, practicanți și orice alte persoane care participă la activitățile serviciului sau intră în contact cu beneficiarii și datele acestora.
Conduita personalului trebuie să fie legală, responsabilă, competentă și consecventă, să protejeze demnitatea și drepturile persoanelor vârstnice și să mențină încrederea beneficiarilor, familiilor, comunității și instituțiilor de control în calitatea serviciului social.
Prevederile Codului se aplică împreună cu legislația asistenței sociale, legislația muncii, regulamentul de organizare și funcționare, regulamentul intern aplicabil fiecărui angajator, manualul de proceduri, contractul de servicii sociale, fișele de post și codurile deontologice ale profesiilor reprezentate în echipă.
Primăria Comunei Blăgești este furnizorul acreditat și titularul serviciului social. FSC este partenerul proiectului și participă prin personalul și activitățile asumate în cererea de finanțare și acordul de parteneriat. Fiecare entitate exercită atribuțiile de angajator asupra personalului propriu, iar actele administrative privind accesul, suspendarea, reluarea și încetarea serviciilor sunt emise de Primarul Comunei Blăgești.
CAPITOLUL I. SCOP, DOMENIU ȘI VALORI FUNDAMENTALE
Art. 1. Scopul Codului de etică
– garantarea valorilor care stau la baza misiunii serviciului social și a parteneriatului;
– stabilirea unor standarde unitare de conduită profesională în relația cu beneficiarii, colegii, instituțiile și comunitatea;
– clarificarea responsabilităților profesionale și a regulilor pentru prevenirea și soluționarea conflictelor etice;
– prevenirea abuzului, neglijării, exploatării, discriminării, conflictelor de interese și utilizării necorespunzătoare a informațiilor;
– asigurarea unei intervenții integrate, coerente și centrate pe persoana vârstnică, indiferent de angajatorul profesionistului care acordă activitatea.
Art. 2. Misiunea serviciului social
Misiunea serviciului social este sprijinirea persoanelor vârstnice vulnerabile din comuna Blăgești pentru a trăi în siguranță și cu demnitate în propria locuință, prin servicii de îngrijire personală, asistență socială și medicală, recuperare funcțională, terapie și participare comunitară, adaptate nevoilor evaluate.
– menținerea autonomiei și prevenirea instituționalizării persoanelor vârstnice;
– sprijinirea grupurilor dezavantajate și reducerea izolării sociale;
– dezvoltarea capacității comunității locale de a răspunde nevoilor persoanelor vulnerabile;
– încurajarea parteneriatului dintre administrația publică, sectorul neguvernamental, serviciile medicale și ceilalți actori comunitari.
Art. 3. Valorile fundamentale
1. Cinstea și adevărul. Personalul comunică onest, complet și verificabil, consemnează real activitățile efectuate și nu ascunde incidente, erori ori situații de risc.
2. Responsabilitatea. Fiecare persoană își asumă atribuțiile, deciziile și efectele conduitei sale, respectă limitele profesionale și raportează fără întârziere situațiile care pot afecta beneficiarul.
3. Respectul față de beneficiar. Persoana vârstnică este tratată cu considerație, răbdare și discreție, cu respectarea identității, intimității, preferințelor, culturii, credințelor și ritmului propriu.
4. Altruismul și solidaritatea. Intervenția urmărește binele beneficiarului, fără obținerea unor avantaje personale și fără condiționarea serviciilor de daruri, favoruri ori beneficii.
5. Profesionalismul. Serviciile sunt acordate numai în aria de competență, pe baza evaluării, a planului individualizat și a metodelor profesionale aplicabile.
CAPITOLUL II. PRINCIPII ETICE
1. Interesul beneficiarului. În toate demersurile, personalul acționează cu prioritate pentru protejarea vieții, sănătății, siguranței, autonomiei și calității vieții beneficiarului. Când opțiunea beneficiarului generează un risc grav pentru sine sau pentru alte persoane, profesionistul evaluează riscul, informează, mediază și aplică măsurile legale necesare.
2. Egalitatea de șanse și nediscriminarea. Accesul la informații, evaluare, servicii, resurse și participarea la decizii se asigură fără discriminare pe criterii de rasă, etnie, inclusiv apartenență romă, sex, orientare sexuală, vârstă, dizabilitate, stare de sănătate, situație materială, origine socială, limbă, religie, convingeri, statut marital, apartenență politică sau orice alt criteriu.
3. Autodeterminarea. Personalul sprijină beneficiarul să își identifice obiectivele, resursele și opțiunile și nu decide în locul acestuia. Limitarea autodeterminării este permisă numai în situațiile și condițiile prevăzute de lege, proporțional cu riscul identificat.
4. Demnitatea și unicitatea persoanei. Fiecare beneficiar este recunoscut ca persoană unică, cu istorie, capacități, nevoi și preferințe proprii. Comunicarea și intervenția evită infantilizarea, etichetarea, umilirea și orice tratament degradant.
5. Relațiile interumane. Personalul sprijină menținerea și refacerea relațiilor familiale, sociale și comunitare, în măsura în care acestea servesc interesului și opțiunilor beneficiarului.
6. Integritatea. Personalul acționează cu onestitate, imparțialitate și responsabilitate și nu falsifică documente, nu raportează activități neefectuate și nu utilizează poziția profesională în interes personal.
7. Competența. Activitatea se desfășoară exclusiv în limitele pregătirii, dreptului de practică, fișei postului și planului individualizat. Personalul participă la formare continuă, supervizare și evaluarea performanței.
8. Confidențialitatea. Informațiile despre beneficiar se colectează și se utilizează numai în măsura necesară acordării serviciilor, în condiții de legalitate, securitate și acces controlat.
CAPITOLUL III. STANDARDE DE CONDUITĂ FAȚĂ DE BENEFICIARI
Art. 4. Angajamentul față de beneficiar
Principala responsabilitate a personalului este promovarea bunăstării beneficiarului și acordarea serviciilor stabilite prin contract și planul individualizat de asistență și îngrijire. Interesele profesionale, financiare sau personale ale angajatului nu pot prevala asupra drepturilor beneficiarului.
Personalul explică, într-un limbaj clar și accesibil, scopul și limitele serviciilor, evaluările, programul, drepturile și obligațiile, riscurile, alternativele, modalitatea de formulare a sesizărilor și dreptul de a refuza o intervenție, în limitele legii.
Art. 5. Contractul, consimțământul și participarea
Serviciile sunt furnizate în baza dispoziției primarului, a contractului de servicii sociale încheiat între Primăria Comunei Blăgești și beneficiar/reprezentantul său și a planului individualizat. Când beneficiarul nu are capacitatea de a consimți, personalul protejează interesele acestuia și solicită participarea reprezentantului legal, în condițiile legii.
Beneficiarul este implicat în evaluare, stabilirea obiectivelor, planificarea intervențiilor, monitorizare și reevaluare. Refuzul ori dezacordul se consemnează corect și nu se substituie prin semnături sau declarații întocmite fără consimțământ.
Art. 6. Conflictele de interese și avantajele necuvenite
– personalul evită și declară orice conflict de interese real, potențial sau aparent;
– relația profesională nu este utilizată pentru obținerea de bani, bunuri, servicii, împrumuturi, moșteniri, favoruri sau alte avantaje;
– serviciile acordate beneficiarilor eligibili sunt gratuite pe durata implementării proiectului; personalul nu solicită și nu acceptă plăți ori recompense pentru serviciile furnizate;
– când sunt acordate servicii mai multor membri ai aceleiași familii, profesionistul clarifică cine este beneficiarul și obligațiile față de fiecare persoană și previne conflictele de interese;
– orice situație care poate afecta imparțialitatea se comunică imediat coordonatorului serviciului și angajatorului persoanei implicate.
Art. 7. Viața privată, confidențialitatea și managementul informației
Personalul respectă viața privată și solicită numai informațiile necesare evaluării și furnizării serviciilor. Discuțiile despre caz se poartă numai în cadru profesional, cu persoane autorizate și în limita informațiilor necesare rolului acestora.
Dezvăluirea informațiilor confidențiale se realizează cu consimțământul beneficiarului/reprezentantului sau, fără consimțământ, numai când există un temei legal, un pericol pentru viață ori integritate, obligația de sesizare a autorităților, transferul legal al cazului sau necesitatea lucrului în echipa multidisciplinară.
Primăria Comunei Blăgești păstrează dosarul oficial al beneficiarului. 
Personalul FSC prelucrează numai datele necesare activităților asumate și transmite documentele profesionale prin circuit securizat și trasabil. Accesul la dosare este permis numai persoanelor autorizate; beneficiarul are acces la propriile informații în condițiile legii, fără prejudicierea drepturilor altor persoane.
Numele, imaginea, vocea, situația medicală sau socială și orice informație care poate identifica beneficiarul nu se comunică public și nu se utilizează în materiale foto-video, presă, rețele sociale, studii ori prezentări fără temei legal și consimțământ valabil, după caz.
Art. 8. Contactul fizic, limitele profesionale și limbajul
– contactul fizic se limitează la ceea ce este necesar îngrijirii, evaluării sau intervenției și se realizează cu explicarea gestului, respectarea intimității și acordul beneficiarului, în limitele capacității sale;
– personalul stabilește limite profesionale adecvate și ține seama de diferențele culturale, religioase și personale;
– sunt interzise relațiile sexuale cu beneficiarii, avansurile, solicitarea de favoruri sexuale, comentariile ori gesturile cu caracter sexual și orice formă de exploatare;
– se utilizează un limbaj respectuos, accesibil și lipsit de amenințări, ironii, etichete, insulte sau expresii care pot prejudicia persoana, familia, grupul ori comunitatea.
Art. 9. Continuitatea și încetarea relației profesionale
Personalul asigură continuitatea intervenției în caz de concediu, boală, transfer, indisponibilitate sau schimbarea profesionistului, prin informarea coordonatorului și predarea documentată a responsabilităților. Relația profesională și serviciile nu se întrerup arbitrar.
Suspendarea, reluarea și încetarea serviciilor se fundamentează profesional, se comunică beneficiarului și se aprobă prin dispoziția Primarului Comunei Blăgești, cu aplicarea procedurii interne. Procesul este planificat, iar beneficiarul primește informațiile necesare privind continuitatea sprijinului și alternativele disponibile.
CAPITOLUL IV. RESPONSABILITĂȚI FAȚĂ DE SOCIETATE ȘI PROFESIE
Art. 10. Responsabilități față de societate
– susținerea satisfacerii nevoilor umane de bază și a măsurilor compatibile cu justiția socială;
– respectarea pluralismului cultural și religios și transformarea diversității într-o resursă pentru comunicare și incluziune;
– prevenirea discriminării și promovarea participării persoanelor vârstnice la viața comunității;
– respectarea drepturilor fundamentale, a Constituției României și a convențiilor internaționale aplicabile;
– semnalarea responsabilă a nevoilor comunității, fără divulgarea datelor beneficiarilor și fără declarații publice neautorizate în numele furnizorului ori partenerului.
Art. 11. Integritatea și competența profesională
Fiecare persoană menține standarde ridicate de practică, utilizează metode conforme legii și profesiei, participă constructiv la activitatea echipei și nu întreprinde acțiuni care pot submina încrederea în serviciul social, furnizor, partener, colegi ori beneficiari.
Evaluarea, formarea, cercetarea, prezentarea de cazuri și schimbul de experiență se realizează cu respectarea eticii profesionale, anonimizării și confidențialității. Datele obținute profesional nu sunt folosite pentru discreditare, presiune, avantaj personal sau prejudicierea altei persoane.
Persoana care reprezintă oficial serviciul prezintă clar, complet și corect poziția aprobată, are o conduită și o ținută adecvate și nu formulează angajamente în afara mandatului primit. Fiecare profesionist își asumă numai activitatea și meritele proprii și recunoaște contribuția colegilor.
Art. 12. Angajamentul față de angajator și serviciu
– personalul respectă regulamentele, procedurile, fișa postului, programul, circuitul documentelor și instrucțiunile legale ale superiorului ierarhic;
– personalul participă la îmbunătățirea activității prin propuneri argumentate, raportarea neconformităților și aplicarea măsurilor aprobate;
– Primăria și FSC își tratează personalul nediscriminatoriu, țin seama de opiniile profesionale și asigură instruirea, sprijinul și condițiile necesare îndeplinirii atribuțiilor;
– conflictele de muncă se soluționează cu prioritate pe cale amiabilă și, când aceasta nu este posibilă, potrivit legislației aplicabile și competenței fiecărui angajator;
– conduita privată nu trebuie să afecteze judecata profesională, performanța, siguranța ori interesele beneficiarilor. Când o problemă personală afectează activitatea, persoana solicită sprijin și măsuri de protecție a beneficiarului.
CAPITOLUL V. RESPONSABILITĂȚI FAȚĂ DE COLEGI ȘI PARTENERI
Art. 13. Respectul și colaborarea
– colegii sunt tratați cu respect, fără umilire, hărțuire, intimidare, discreditare ori aprecieri negative nejustificate;
– personalul oferă sprijin colegilor aflați la începutul carierei sau în situații profesionale dificile și solicită consultare când cazul depășește propria competență;
– informațiile împărtășite între colegi în cadrul profesional sunt protejate, fără a ascunde incidentele, abuzurile, riscurile sau încălcările care trebuie raportate;
– membrii echipei multidisciplinare participă la deciziile privind bunăstarea beneficiarului, își motivează punctul de vedere și respectă competențele celorlalte profesii;
– documentele și recomandările personalului FSC sunt transmise echipei de caz și integrate în dosarul serviciului prin circuitul stabilit; colaborarea nu transferă atribuțiile de angajator și nici competența administrativă a primarului.
Art. 14. Incompetența și conduita neetică
Persoana care observă o eroare profesională, incompetență, abatere etică sau risc pentru beneficiar intervine în limitele competenței pentru prevenirea prejudiciului și comunică situația coordonatorului serviciului, managerului/responsabilului de caz și angajatorului persoanei vizate, după caz.
Dacă situația nu se remediază ori este gravă, se aplică procedurile interne și obligațiile legale de sesizare. Personalul nu ascunde faptele, nu împiedică raportarea, nu distruge probe și nu exercită represalii împotriva persoanei care a semnalat cu bună-credință o încălcare. Colegii acuzați pe nedrept beneficiază de protecția reputației și de o analiză imparțială.
CAPITOLUL VI. ANALIZA SITUAȚIILOR ETICE ȘI RĂSPUNDEREA
Art. 15. Sesizarea și analiza
– încălcările pot fi sesizate verbal sau în scris coordonatorului serviciului, Primăriei Comunei Blăgești ori FSC, în funcție de situație, fără afectarea dreptului de a sesiza direct autoritățile competente;
– orice sesizare care indică un pericol imediat pentru viața, integritatea sau demnitatea beneficiarului determină mai întâi măsuri de protecție și notificarea autorităților, conform procedurilor;
– analiza etică este obiectivă, confidențială, documentată și realizată fără participarea persoanelor aflate în conflict de interese; beneficiarul și persoana vizată sunt ascultați în condițiile legii;
– când situația privește activitățile ambilor parteneri, analiza poate include reprezentanți ai Primăriei și FSC, cu păstrarea competenței fiecărui angajator asupra personalului propriu;
– analiza etică nu înlocuiește cercetarea disciplinară, răspunderea profesională, administrativă, civilă, contravențională sau penală și nu poate împiedica sesizarea instituțiilor competente.
Art. 16. Măsuri și răspundere
Încălcarea Codului poate constitui abatere disciplinară sau profesională și se soluționează potrivit gravității, consecințelor, repetabilității și legislației aplicabile. Orice sancțiune privind personalul este dispusă exclusiv de angajatorul competent, în urma procedurii legale, cu respectarea dreptului la apărare.
Independent de sancțiune, pot fi dispuse măsuri de protecție a beneficiarului, instruire, supervizare, restrângerea temporară a accesului la date ori la caz, schimbarea responsabilităților, remedierea documentelor și îmbunătățirea procedurilor, în limitele competențelor legale.
CAPITOLUL VII. DISPOZIȚII FINALE
Art. 17. Cunoașterea și aplicarea Codului
Codul se aduce la cunoștința întregului personal implicat înainte de începerea activității și ori de câte ori este necesar pentru aplicarea corectă a obligațiilor etice. Fiecare angajator asigură instruirea personalului propriu și păstrează dovada luării la cunoștință.
Coordonatorul serviciului urmărește aplicarea unitară a Codului în activitatea integrată, iar coordonatorul activităților FSC asigură aplicarea acestuia de către personalul partenerului. Situațiile neprevăzute se soluționează prin raportare la interesul superior al beneficiarului, drepturile omului, legislație și codurile deontologice profesionale.
Prezentul Cod de etică intră în vigoare la data aprobării sale prin hotărâre a Consiliului Local al Comunei Blăgești și se păstrează la punctul administrativ al serviciului, în format tipărit și electronic securizat.

FIȘA POSTULUI
Nr. ___/14.10.2026

	Postul in proiect: 
	Ingrijitor bătrâni la domiciliu

	Pozitie in cadrul COR
	· 532201

	Integrarea postului în structura organizatorică
	Relații:
· Ierarhice de supervizare: Manager proiect
· Ierarhice de subordonare: Manager proiect, Asistent social, Responsabil activitate
· Funcționale, de colaborare: Toti reprezentantii echipei de implementare a proiectului

	Proiectul:
	· „Împreună pentru seniori în Blăgești”



Scopul postului:
Asigurarea serviciilor de ingrijire la domiciliu pentru persoane varstnice: îngrijire de baza (toaleta generala si personală, schimbarea lenjeriei, punerea bazinetului etc.), ajutor pentru prepararea hranei, îngrijirea locuinței si gospodăriei, cumpărături etc.

Responsabilitati :
Responsabilitati specifice: 
Participa la intalnirile de echipa
Intocmeste documentatia pentru raportarea activitati realizate
Serviciile efectuate de îngrijitorul la domiciliu sunt:
·  Activități de baza: efectuarea toaletei generale, ajutor la toaleta generala, efectuarea toaletei parțiale, ajutor la toaleta parțială, bărbierit, îngrijire unghii si par, îmbrăcat/dezbrăcat, ajutor îmbrăcat, ajutor dezbrăcat, servirea mesei/ajutor la servirea mesei, punerea, golirea si dezinfectarea bazinetului, schimbarea pampersului, mobilizarea pacientului/ ajutor la mobilizarea pacientului, transferul pacientului din pat in cărucior si invers, supravegherea deplasări in interiorul locuinței, plimbarea pacientului imobilizat in căruciorul cu rotile, supravegherea la deplasare in afara locuinței, facilitarea accesului pacientului la mijloacele de comunicare (telefon, televizor, radio etc.), prepararea hranei/ajutor la prepararea hranei,
· Activități de menaj: maturat, scuturat, stres praful, spălat haine, spălat vase, calcat, spălat podeaua, aranjat haine in dulap, schimbat lenjeria de pat, spălat geamuri 
· Alte activități efectuate pentru buna desfășurare a actului de îngrijire: cumpărături/ ajutor la cumpărături, comunicare cu beneficiarul, citirea ziarului, cârti, reviste etc., achitarea facturilor, procurarea medicamentelor prescrise de medicul specialist etc., dus gunoiul, administrarea medicamentelor, igienizarea locului unde s-a preparat hrana, supravegherea administrării tratamentului medical, etc.
Altele responsabilitati:
· Aplica tehnicile de management al timpului pentru îndeplinirea eficienta a responsabilitatilor
· Pastreaza confidentialitatea informatiilor conform procedurilor organizatiei si/sau cerintelor specifice ale proiectului ;
· Raspunde de bunurile materiale luate pe inventar propriu;
· Respecta procedurile de lucru interne;
Cerinţe :
Studii: - certificat de calificare ca îngrijitor la domiciliu pentru vârstnici 
Experiență necesară: - experiența profesionala, in lucrul cu persoanele/categoriile defavorizate constituie un avantaj;

Competențe:
· Profesionalism; Dedicare; Integritate; Pro-activ; Comunicare şi lucru în echipă.
· Lucru în echipă; Feedback în timp real; Organizare şi planificare; Rezolvare de probleme;
· Iniţiativă, Flexibilitate; Integritate morală și profesională.

Contrasemnează:                                                          
 1. Numele şi prenumele: Rusu Bogdan-Robert
 2. Funcţia: Secretarul general al comunei Blăgești
 3. Semnătura:____________________________
 4. Data : __.__.2026

